सारनी में शुरू होगी बस सेवा छह मिनी बस, 4 ऑटो चलेंगे
प्रदेश में सिटी बस का संचालन करने वाली पहली नगर पालिका बन जाएगी सारनी
भास्कर संवाददाता|सारनी
सिटी बस चलने के सारे रोढ़े खत्म हो गए हैं। बस संचालन के लिए नगर पालिका के नाम सारनी सिटी लिंक कंपनी लिमिटेड का गठन कर दिया है। नगर पालिका जनवरी में शहर की सड़कों पर सिटी बस दौड़ाने की तैयारियां कर रही हैं। सारनी के अलावा यह बसें और बैतूल और जामई तक भी जाएंगी। इससे इस क्षेत्रों में जाना आसान हो जाएगा। नगर पालिका ट्रेनों के समय पर भी घोड़ाडोंगरी तक बसों का संचालन करेगी। इसके अलावा 4 छोटी यात्री वाहक टैक्सियां भी चलाई जाना प्रस्तावित है। यदि जनवरी में सिटी बसें सड़कों पर आ जाती हैं, तो सारनी प्रदेश की पहली नगर पालिका होगी जो सिटी बसें चलाएगी।
शहर में सिटी बस संचालन करने की तैयारियां पिछले चार सालों से की जा रही थी। इसमें कंपनी गठन को लेकर तमाम दिक्कतें खड़ी हुई। एक साल में इसे लेकर नगरपालिका ने तेजी दिखाई। अब प्रोजेक्ट करीब बनकर तैयार है। सीएमओ ने बताया भारत सरकार की मिनिस्ट्री ऑफ को-आपरेटिव अफेंस और रजिस्ट्रार ऑफ कंपनीज ग्वालियर से कंपनी का रजिस्ट्रेशन किया। रजिस्ट्रार हरिहर साहू ने सिटी बस संचालन के लिए सारनी सिटी लिंक कंपनी लिमिटेड बनाने की घोषणा कर दी है। इसे 23 दिसंबर से लागू भी कर दिया। कंपनी बनाने की घोषणा के बाद अब नगर पालिका क्षेत्र में बसों का संचालन करना संभव हो गया है। नगर पालिका 6 बसें खरीदेंगी। इसके अलावा 4 मिनी मैजिक ऑटो भी खरीदे जाएंगे। बसों को बैतूल से पाढर और रानीपुर रूट से जोड़ा जाएगा। वहीं एक बस छिंदवाड़ा के जामई तक भी जाएगी। इससे यहां रहने वाले लोगों को आवागमन में आसानी होगी।
शहर में आवागमन के लिए चलेंगे 4 छोटे वाहन
शहर में लगातार आवागमन के लिए नगर पालिका चार छोटे मैजिक वाहन खरीदने की योजना तैयार कर रही है। नगर पालिका अध्यक्ष मीनाक्षी मोहबे ने बताया नगर पालिका शहर में आवागमन के लिए 4 छोटे वाहन चलाए जाएंगे। ये वाहन सारनी के वार्डों से चलकर पाथाखेड़ा, शोभापुर और बगडोना के विभिन्न क्षेत्रों में भ्रमण करेंगे। फिलहाल रूट तैयार नहीं किया है। रूट फाइनल कर आरटीओ से परमिशन ली जाएगी।
बैतूल से दो रूट से जुड़ेगी सारनी
सारनी से बैतूल के बीच नगरपालिका बसें संचालित करेगी। सिटी बस के नियमानुसार बसों को 70 किमी के दायरे में चलाया जाना अनिवार्य है। इसी को ध्यान में रखकर बसों के रूट तय किए हैं। सारनी से पाथाखेड़ा, शोभापुर, कालीमाई और बगडोना होकर बस रानीपुर होकर बैतूल जाएगी। वहीं दूसरे रूट में बस सारनी से घोड़ाडोंगरी, बरेठा, पाढर होकर बैतूल जाएगी। छह में से चार बसें इसी रूट पर चलेंगी। शहर के लोग जिला मुख्यालय से सिटी बस के माध्यम से जुड़ जाएंगे। सिटी बस संचालन के लिए नगर पालिका 6 बसें खरीदेंगी। हर बस 32 सीटर होगी। इसका संचालन नगर पालिका आसपास के शहरों में करेगी।
जरूरत, संभावनाओं के आधार पर बसों के रूट बनाए जाएंगे
जिला कलेक्टर, आरटीओ और सीएमओ से मिलकर उक्त कंपनी का गठन किया है। विधिवत गठन का काम पूरा हो गया है। नगर पालिका जल्द ही परमिट की कार्रवाई कर बसें खरीदेंगी। जरूरत और संभावनाओं के आधार पर बसों के रूट बनाए जाएंगे। इसके बाद इसका संचालन शुरू कर दिया जाएगा। संभवत: जनवरी माह में इसे लेकर काम हो सकता है। अशोक शुक्ला, सीएमओ नपा सारनी
hin_Deva hin_Deva kas_Deva hin_Deva hin_Deva hin_Deva hin_Deva hne_Deva hin_Deva hin_Deva hin_Deva